medieval-data/medieval-letters huggingface dataset:
CDXLI.  Privilegium pro ecclesia S. Nicolai Miserayensi.   (Anno 1140, April. 3.) [  Gall. Christ.,  II, Instrum., 59.]
Author: Innocentius II

INNOCENTIUS episcopus, servus servorum Dei, dilectis in Christo filiis GERALDO priori de Miseraico, ejusque fratribus tam praesentibus quam futuris, in eodem loco religiosam vitam professis in perpetuum.

Qui religiosos fovet, et piis eorum desideriis facilem praebet assensum, gratum Domino immolat holocaustum. Eapropter, dilecti in Domino filii, vestris postulationibus paterna benignitate annuimus, et ecclesiam Beati Nicolai de Miseraico in qua divino vacatis servitio, sub Beati Petri et nostra protectione suscipimus, et praesentis scripti privilegio communivimus, statuentes ut quascunque possessiones, quaecunque bona idem venerabilis locus inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis Deo propitio poterit adipisci, firma vobis vestrisque successoribus illibata permaneant. Sancimus etiam ut in eodem loco perpetuis futuris temporibus enitescat religio; interdicimus etiam ut nulli omnino hominum fas sit de vestris laboribus quos propriis manibus aut sumptibus colitis, vel de fructu vestrorum animalium decimas exigere. Decernimus ergo ut nulli omnino hominum liceat praefatam vestram ecclesiam temere perturbare, aut ejus possessiones auferre, vel oblatas retinere, minuere, seu quibuslibet molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si quis igitur in futurum huic nostro decreto contraire praesumpserit, indignationem omnipotentis Dei et beatorum Petri et Pauli apostolorum ejus incurrat et excommunicationi subjaceat. Conservantes autem haec, omnipotentis Dei et eorumdem apostolorum benedictionem et gratiam consequantur. Amen, amen, amen. Ego Innocentius Catholicae Ecclesiae episc. Ego Conradus Sabin. episcopus. Ego Theoduinus Sanctae Rufinae episcopus. Ego Gerardus presbyter cardinalis S. Crucis in Jerusalem. Ego Albertus Albanensis episcopus. Ego Anselmus presbyter cardin. titulo Sancti Laurentii in Lucina. Ego Albericus Ostiensis episcopus. Ego Chrisogonus presbyter cardin. titulo Sanctae Praxedis. Ego Ramerius presbyter cardinalis titulo S. Priscae. Ego Griso presbyter cardin. titulo S. Caeciliae. Ego Octavianus diaconus cardin. titulo S. Nicolai in Carcere. Datum Laterani per manum Aimerici, S. Romanae ecclesiae diaconi cardinalis et cancellarii, tertio Nonas Aprilis, indictione tertia, Incarnationis Dominicae anno millesimo centesimo trigesimo sexto, pontificatus domini Innocentii II papae anno undecimo.
CDXLII.  Canonicorum Veronensium possessiones et jura confirmat.   (Anno 1140, April. 16.--Fragmentum.) [UGHELLI,  Italia Sacra,  V, 781.]
Author: Innocentius II

In canonicorum tabulario reperitur Innocentii II diploma ad favorem Gilberti archipresb. caeterorumque canonicorum Ecclesiae Veronensis, iisdem omnino verbis conceptum quibus Calixti II diploma pro iisdem.

Datum Laterani per manum Aimerici, sanctae Romanae Ecclesiae diac. card. et cancellarii XVI Kal. Maii, ind. III, Incarnationis Dominicae anno 1140, pontificatus vero domini Innocentii papae II anno XI. Ego Innocentius Catholicae Ecclesiae episcopus. Ego Conradus Sabinensis episc. Ego Theodovinus episc. Portuensis, et S. Rufinae. Ego Anselmus presb. card. tit. S. Laurent. in Lucina. Ego Gotifredus presb. card. tit. S. . . . . . . Ego Grisogonus presb. card. tit. S. Praxedis. Ego Presbyter de titulo Pastoris cardinalis presbyter. Ego W. presb. card. tit. S. Grisogoni. Ego Gozo presb. card. tit. S. Caeciliae. Ego Gregorius diac. card. SS. Sergii et Bacchi. Ego Otto diac. card. S. Georgii ad Velum Aureum. Ego Gerardus diac. card. S. Mariae in Dominica. Ego Thomas S. R. E. diac. card.
CDXLVI.  Ad Alberonem archiepiscopum Trevirensem. Jubet ut monasterium S. Maximini in ordinem reducat.   (Anno 1140, Maii 8.) [WURTVEIN,  Nova subsidia,  IX, p. 202.]
Author: Innocentius II

INNOCENTIUS episcopus, servus servorum Dei, venerabili fratri ALBERONI Trevirensi archiepiscopo, apostolicae sedis legato, salutem et apostolicam benedictionem.

Laboribus tuis affectione paterna compatimur, et in quibus secundum Deum possumus opem et consilium tibi tanquam charissimo fratri nostro libenter impendimus. Scire te quidem volumus, quod abbatem Sancti Maximini accepta securitate, ut de causa, pro qua excommunicatus fuerat, mandatis nostris obediat, absolvi fecimus, absolutum vero ad tuam discretionem remittentes, viva voce sibi praecipimus ut tibi tanquam proprio archiepiscopo obedientiam et reverentiam cum humilitate exhibeat. Tua itaque interest, ad reformandam in eodem monasterio religionem studiose impendere, et ad pacem et tranquillitatem ipsius loci et fratrum ibidem Domino servientium propensius operam dare. Electionem quam clerici Sancti Florini de Moguntino praeposito contra SS. Patrum decreta fecerant, non approbavimus; propterea quod, sicut praecepimus, Henricus comes Namurcensis episcopatum tuum rapinis et incendiis vastaverit, per praesentia tibi scripta mandamus, quatenus ipsum ab ecclesiae tuae infestatione, et tua desistere et de damnis et illatis injuriis satisfacere districte commoneas, cum censura exercens. Nos autem sententiam quam in eum canonice promulgaveris, auctore Domino ratam habebimus. Datum Laterani VIII Idus Maii.
CDXLVIII.  Ad Samsonem Remensem, Henricum Senonensem, episcopos, et Bernardum abbatem Claraevallensem.--De Abaelardi et Arnaldi damnatione.   (Anno 1140, Jul. 16.) [MANSI,  Concil.,  XXI, 565.]
Author: Innocentius II

INNOCENTIUS episcopus, servus servorum Dei, venerabilibus fratribus SAMSONI Remensi, HENRICO Senonensi archiepiscopis, et charissimo in Christo filio BERNARDO Claraevallis abbati, salutem et apostolicam benedictionem.

Per praesentia scripta fraternitati vestrae mandamus quatenus Petrum Abaelardum et Arnaldum de Brixia, perversi dogmatis fabricatores, et Catholicae fidei impugnatores, in religiosis locis, ubi vobis melius visum fuerit, separatim faciatis includi, et libros erroris eorum, ubicunque reperti fuerint, igne comburi. Data Laterani XVII Kalendas Augusti. Transcripta ista nolite ostendere cuiquam, donec ipsae litterae in Parisiacensi colloquio, quod prope est, praesentatae fuerint ipsis archiepiscopis.
CDL.  Ecclesiam Pomeranensem tuendam suscipit. Sedem episcopalem jubet in civitate Wollinensi esse, bonaque Ecclesiae confirmat.   (Anno 1140, Oct. 14.) [LUDEVIG,  Script. rer. German.,  II, 535.]
Author: Innocentius II

INNOCENTIUS episcopus, servus servorum Dei, venerabili fratri ADELBERTO, Pomeranorum episcopo ejusque successoribus canonice substituendis in perpetuum.

Ex commisso nobis a Deo apostulatus officio, fratribus nostris, tam vicinis quam longe positis, paterna nos convenit provisione consulere et in ecclesiis in quibus Domino militare noscuntur, suam justitiam conservare, ut quemadmodum, Domino disponente, patres vocamur in nomine, ita nihilominus comprobemur in opere hujus rei gratia, venerabilis frater Adelberte episcope, tuis justis postulationibus clementer annuimus, et commissam tibi, Pomeranensem Ecclesiam sub beati Petri et nostram protectionem suscipimus, et praesentis scripti privilegio communimus, statuentes ut in civitate Wollinensi, in ecclesia B. Alberti, episcopalis sedes perpetuis temporibus habeatur. Praeterea quaecunque bona, quascunque possessiones eadem ecclesia inpraesentiarum juste et legitime possidet, aut in futurum concessione pontificum, largitione regum vel principum, oblatione fidelium, vel aliis justis modis, Deo propitio poterit adipisci, firma tibi tuisque successoribus et illibata permaneant. In quibus haec propriis duximus explicanda vocabulis videlicet civitatem ipsam Wollin cum foro et taberna et suis omnibus appendiciis; Dymin, Treboses, Chozk, Wollgast, Huzon, Grosswin, Piritz, Stargard cum villis et eorum appendiciis omnibus; Stettin, Camin cum taberna, foro et eorum appendiciis de tota Pomerania usque ad Lebam fluvium, de unoquoque arante duas mensuras annonae, et quinque denarios decimam, fori quod dicitur Si chem. Decernimus ergo ut nec regi nec duci seu alicui hominum liceat praefatam ecclesiam temere perturbare, aut ejus possessiones auferre, aut ablatas retinere, imminuere, seu quibuslibet fatigare molestiis: sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua sane in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, privationem honoris potestatisque suae patiatur, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini nostri Jesu Christi aliena fiat, atque in extremo examine districtae subjaceat ultioni. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis accipiant, et apud districtum judicem praemia aeternae pacis inveniant. Datum Trans-Tyberim per manum Aymerici, S. Romanae Ecclesiae diaconi cardinalis et cancellarii, secundo Idus Octobris, indictione quarta, Incarnationis Domini 1140, pontificatus vero domni Innocentii papae secundi anno undecimo.
CDLII.  Moniales Crisenonis a dominatione Molismi laudante papa liberantur.   (Anno 1140, Nov. 1.) [  Gall. Christ.,  XII, Instrum. 112.]
Author: Innocentius II

INNOCENTIUS episcopus, servus servorum Dei, dilectae filiae ADALINAE abbatissae Crisenonis et cunctis ejusdem loci sororibus, salutem et apostolicam benedictionem.

Tam ex praesentium latoris relatione quam ex litteris filii nostri G. illustris Nivernensium comitis, vos et locum vestrum cum appendiciis suis a jugo et dominatione Molismensium monachorum penitus absolutas esse audivimus et gratum habuimus, et quidquid a dilectis filiis Hu. bonae memoriae tunc Autissiod. episcopo et G. illustri Nivernensi comite, vel de ordinatione vestra, vel de sensus commutatione, secundum providentiam venerabilium abbatum Hu. Pontiniacensis, et A. Vizeliacensis, et G. Trecensis, et G. Claraevallensis prioris, quibus id injunximus, provisum et statutum est, nos quoque id volumus et sedis apostolicae auctoritate ratum habemus. Privilegium vero quod super hoc fieri postulastis, cum rem plenius viderimus, viso scripto de ejusdem pacis compositione, sine difficultate impetrabitis. Nos charissimae in Christo filiae, pro officii nostri debito vestram devotionem exhortamur ut summopere caveatis ne sub hujus occasione libertatis vestram priscam religionem in aliquo, quod absit! diminuatis, sed Deo cum summa humilitate et subjectione servientes, ut ad libertatem gloriae filiorum Dei tandem transire mereamini omni instantia laboretis. Datum Romae Kalendis Novembris, anno Domini 1140.
CDLIII.  Monasterium S. Jacobi Bessense tuendum suscipit et ejus bona ac privilegia confirmat, imposito monachis aurei unius tributo annuo.   (Anno 1140, Nov. 19.) [UGHELLI,  Italia sacra,  IV, 776.]
Author: Innocentius II

INNOCENTIUS episcopus, servus servorum Dei, dilecto filio NICOLAO abbati monasterii S. Jacobi de Bexia, ejusque successoribus regulariter substituendis in perpetuum.

Apostolici moderaminis, etc., usque, patrocinio foveamus. Eapropter, dilecte in Domino fili Nicolae abbas, rationabilibus tuis postulationibus clementer annuimus, et monasterium, cui Deo auctore praeesse dignosceris, sub B. Petri et nostra protectione suscipimus, et praesentis scripti patrocinio communimus, statuentes quascunque possessiones, etc., usque illibata permaneant. In quibus haec propriis duximus exprimenda nominibus: ecclesiam videlicet S. Gratiani, in suburbio Vercellensi sitam cum Hospitali pauperum, et terra Lateriani, et in Tarto, et in . . . . . et in casali Ruffo, et in Lebraria, et in castello Novo sitam cum omnibus ad ipsam ecclesiam et hospitale pertinentibus, ecclesiam S. Salvatoris in burgo, S. Agathae cum terris in planitie S. Agathae acquisitis, ecclesiam S. Michaelis prope Cerionem sitam, ecclesiam S. Mariae in Ronicenda, ecclesiam S. Martini de Scala cum suis pertinentiis, ecclesiam S. Eusebii juxta castrum Montisalti situm cum hospitali pauperum cum omnibus ad eamdem ecclesiam, et hospitale pertinentibus, terras quoque quas habetis in Carisio, in Salutiola, in Cerione, et in pago Bugellense. Curtem etiam Medieni, et Silvam quae Rovicenda nominantur, sane laborum vestrorum, quos propriis manibus aut sumptibus colitis, sive de nutrimentis vestrorum animalium nullus omnino clericus, vel laicus decimas a vobis exigere praesumat. Obeunte vero te, etc., usque secundum Deum, et B. Benedicti Regulam communiter providerint eligendum, salva Vercellensis episcopi canonica justitia, et reverentia. Decernimus ergo, ut nec episcopo Vercellensi, nec alicui hominum liceat, etc., usque omnimodis profutura. Et ipsum monasterium in libertate a Raynerio bonae memoriae Vercellensi episcopo ipsius coenobii fundatore absque contradictione permaneat. Ad indicium autem hujus a sede apostolica praeceptae protectionis et liberationis nobis nostrisque successoribus aureum unum annualiter persolvatis. Si qua igitur in futurum, etc., usque districtae ultioni subjaceat. Cunctis autem eidem loco, etc. usque praemia aeternae pacis inveniant. Amen. Ego Innocentius Catholicae Ecclesiae episcopus. Ego Conradus Sabinensis episcopus. Ego Albertus Albanensis episcopus. Ego Gerardus presb. card. tit. S. Crucis in Jerusalem. Ego Chrysogonus presb. card. tituli S. Praxedis. Ego Anselmus presb. card. S. Laurentii in Lucina. Ego Petrus presb. card. tit. S. Pastoris. Ego Goizo presb. card. tit. S. Caeciliae. Ego Guido S. R. E. indignus sacerdos. Datum Laterani per manum Arimerici S. R. E. diaconi cardinalis et cancellari, XIII Kal. Decemb., indict. IV, Incarn. Dominicae 1140, pontificatus vero D. Innocentii II papae anno XI.
CDLVIII.  Alberoni archiepiscopo Trevirensi, et ejus successoribus asserit monasterium S. Maximini a Conrado rege concessum.   (Anno 1140, Dec. 20.) [HONTHEIM,  Hist. Trevir.,  I, 547.]
Author: Innocentius II

INNOCENTIUS episcopus, servus servorum Dei, venerabili fratri ADALBERONI Trevirensi archiepiscopo, apostolicae sedis legato, ejusque successoribus canonice substituendis in perpetuum.

Tunc sancta mater laetatur et exsultat Ecclesia, quando tantum fide plenum, industria et charitate roboratum filium generat et enutrit, qui et eorum fulgore superni numinis virtutibus plenus resplendeat, et in conspectu Romani pontificis atque sacrosanctae Romanae Ecclesiae regum, principum, atque populi gloriosus et reverendus appareat. Eapropter, venerabilis in Domino frater Adalbero Trevirensis archiepiscope, apostolicae sedis legate, tuis et multorum religiosorum pro te intercedentium precibus inclinati, non immemores siquidem devotionis et obsequiorum, a tua fraternitate, temporibus praedecessorum nostrorum felicis memoriae papae Paschalis, Calixti et nostri propensius impensorum, communicato nimirum fratrum nostrorum, episcoporum et cardinalium consilio, illud juris, quod charissimus filius noster Conradus Rom. rex, sive antecessores ejus, in abbatia S. Maximini habuisse noscuntur, tibi, et per te Trevirensi Ecclesiae ab eodem Conrado collatum sive restitutum est, tibi et successoribus tuis auctoritate apostolica confirmamus, et praesentis scripti pagina communimus, salva nimirum per omnia justitia S. R. E., si quam habet. Si quis autem, hujus nostrae confirmationis paginam sciens, contra eam temere venire tentaverit, nisi congrue satisfecerit, indignationem omnipotentis Dei, et BB. Petri et Pauli apostolorum ejus incurrat. Conservantes autem haec ejusdem omnipotentis Dei et supradictorum apostolorum ejus benedictionem consequantur. Amen, amen, amen. Ego Innocentius Catholicae Ecclesiae episcopus. Ego Conradus Sabinensis episcopus. Ego Gregorius diaconus cardinalis SS. Sergii et Bacchi. Ego Otto diaconus cardinalis S. Georgii ad Velum Aureum. Ego Vas. diac. cardinalis S. Eustachii. Ego Hubaldus diac. cardinal. S. Mariae in Via Lata. Ego Gerardus presbyter card. tit. S. Crucis in Jerusalem. Ego Absalon presb. card. tit. S. Laurentii in Lucina. Ego Quido S. R. E. indignus sacerdos. Ego Luc. presb. card. tit. S. Laurentii in Damaso. Ego Chrysogonus presb. card. tit. S. Praxedis. Ego Ramerius presb. card. tit. S. Priscae. Ego Gerzo presb. card. S. Caeciliae. Ego Hubaldus diac. card. S. Adriani. Datum Laterani per manum Ammerici S. R. E. diaconi card. et cancellarii, XIII Kal. Jan., indict. IV Incarnat. Dominicae anno 1140, pontificatus vero domini Innocentii II papae anno XI.
CDLIX.  Jura et exemptiones neo-fundati monasterii Hemmerodiensis confirmat.   (Anno 1140, Dec. 20.) [HONTHEIM,  ibid.,  548.]
Author: Innocentius II

INNOCENTIUS episcopus, servus servorum Dei, dilecto filio RANDULPHO, abbati monasterii de Claustro, ejusque fratribus, tam praesentibus quam futuris, regulariter substituendis in perpetuum.

Quoniam sine verae cultu religionis nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et earum loca apostolicae sedis munimine confovere. Eapropter, dilecte in Domino fili Randulphe abbas, tuis justis postulationibus clementer annuimus, et praefatum monasterium, cui Deo auctore praesides, sub B. Petri et nostra tutela suscipimus, et praesenti privilegio communimus, statuentes ut quascunque possessiones, quaecunque bona jam dictum monasterium possidet, aut in futurum concessione pontificum, largitione regum vel principum, oblatione fidelium, seu aliis justis modis, auxiliante Domino, poterit adipisci, firma tibi tuisque successoribus et illibata permaneant. Sane laborum vestrorum, quos propriis manibus, aut sumptibus colitis, sive de nutrimentis animalium vestrorum, nullus omnino vel clericus vel laicus a vobis decimas exigere praesumat. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare, sed omnia integra conserventur, eorum pro quorum gubernatione et sustentatione concessa sunt, usibus omnimodis profutura. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, nisi reatum suum congrue emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem venerabili loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus. Ego Conradus Sabinensis episcopus. Ego Gregorius diaconus cardinalis SS. Sergii et Bacchi. Ego Albertus Albanensis episcopus. Ego Gerardus presbyter cardinalis tit. S. Crucis in Jerusalem. Ego Vasallus diaconus cardinalis S. Eustachii. Ego Ivo presbyter card. tit. S. Laurentii in Damaso. Ego Chrysogonus presbyter cardinalis tit. S. Praxedis. Ego GG. presbyter card. tit. S. Calixti. Ego Octavianus diaconus cardinalis tit. S. Nicolai in Carcere. Ego Petrus presbyter card. tit. Pastoris. Ego Guizo presbyter cardinalis tit. S. Caeciliae. Datum Laterani per manus Almerici S. Rom. Ecclesiae diaconi cardinalis et cancellarii, XIII Kalend. Januarii, indict. III, Incarnationis Dominicae anno 1140, pontificatus vero domini Innocentii II papae anno undecimo.
CDLX.  Henrico Moraviensi episcopo, paganos ad fidem convertere volenti, scribit, ut prius Romam veniat.   (Circa an. 1140, April. 12.) [BOCZEK,  Codex diplom. Morav.  I, p. 212.]
Author: Innocentius II

INNOCENTIUS episcopus, servus servorum Dei, venerabili fratri HENRICO Moraviensi episcopo, salutem et apostolicam benedictionem.

Fraternitatis tuae litteras benigne suscepimus, et de tua sospitate certiores effecti sumus gavisi. Verumtamen quoniam ex ipsis voluntatem tuam cognovimus, paganis verbum Domini praedicare et ad fidem Christi convertere, opus est ut ad matrem tuam sanctam Romanam Ecclesiam venias, quatenus cognito fructu exinde proventuro ibidem secundum universalis Ecclesiae doctrinam assumpta forma docendi ipsius auctoritate, quod faciendum fuerit, auxiliante Domino, perficere valeas. Datum Laterani II Idus Aprilis.
CDLXI.  Ad Hugonem monasterii S. Augustini Cantuariensis abbatem.   (Anno 1139-1141, Nov. 20.) [  Rerum Angl. script.  II, p. 1801.]
Author: Innocentius II

INNOCENTIUS episcopus, etc. . . . . .

Litteras et nuntios vestros paterna benignitate suscepimus, et ea quae nobis significastis diligenter attendimus, et nos quidem monasterium vestrum utpote sub beati Petri tutela et proprietate consistens speciali amore diligere volumus, atque in libertate a praedecessoribus nostris et nobis sibi collata familiariter confovere, vestrosque turbatores auctoritate apostolica comprimere. Vestra itaque, dilecti in Domino filii, interest ut, sicut monasterium vestrum in Anglia religionis fuit initium, ita nihilominus ad monasticae professionis observantiam laudabiliter intendatis, et tales vos coram Deo et hominibus exhibere curetis, quod Deus omnipotens de vestris actibus honoretur et sedes apostolica maternis affectibus gratuletur. Mandamus etiam vobis ut bibliam manualem parvi voluminis qualem Romanum pontificem deceat ad opus nostrum fieri faciatis. Quia vero, dilecte in Domino fili Hugo, occasione parentum tuorum idem monasterium multa damna et gravamina sustinere accepimus, mandando tibi praecipimus, quatenus eos a dominatione maneriorum monasterii amoveas, ut locus ipse ab hujusmodi onere liberetur, et persona tua nullam exinde blasphemiam vel peccatum ulterius incurrere mereatur. Hubertum quoque monachum quem turbatorem fratrum et eidem loco perniciosum esse audivimus, ad suum monasterium, videlicet Sancti Andreae; redire compellas, et negotia ipsius loci prioris et fratrum consilio non extraneorum quorumlibet ordines atque pertractes, et numerum eorum qui imminutus esse dicitur, consilio eorumdem de honestis et religiosis personis studeas adimplere. Praecepta etiam quae in apostolicae sedis authenticis privilegiis collatis praefato monasterio continentur, firmiter teneas et observes. Praeterea si qua tibi vel fratribus tuis adversa contigerint, tuum erit ad communem omnium matrem Ecclesiam Romanam recurrere, vel eosdem tuos fratres transmittere, ut tam tu quam ipsi dignis apud nos consolationibus foveantur, et a suis oppressionibus releventur. Nos autem fratri nostro Theobaldo archiepiscopo Cantuariensi, ne illos l. s. et VII d. qui a vobis pro acceptione chrismatis et sacri olei exigebantur, ulterius exigat interdicendo mandavimus, vobisque ne ipsos amodo persolvatis pariter inhibemus. Datum Laterani XII Kal. Decembris.
CDLXII.  Theobaldo archiepiscopo Cantuariensi, interdicit ne monachis S. Augustini injurias inferat, neve ab iis « l. s.  VII  d[enarios] pro datione chrismatis et olei sacri » exigat.   (Anno 1139-1141, Nov.) [Chronica W. Thorn. apud TWISDEN,  Hist. Anglic. Script.  II, 1800.] CDLXIII.  Ad Henricum Wintoniensem episcopum.--Ut monasterium S. Augustini Cantuariense tueatur.   (Anno 1139-1141, Nov.) [  Hist. Angl. Script.,  II, 1801.]
Author: Innocentius II

INNOCENTIUS episcopus, etc. . . . .

Fraternitati tuae maximas gratias agimus, quoniam ergo ea quae beati Petri sunt attentam sollicitudinem geris, et abbati et fratribus monasterii Sancti Augustini Cantuariae in suis necessitatibus adjutor et protector astitisti. Et quoniam non incoepisse, sed perfecisse virtutis est, experientiae tuae rogando atque praecipiendo mandamus, quatenus praefatum monasterium et fratres ibi Domino servientes more solito manuteneas, et pro beati Petri et nostra reverentia, nullis injuriis aut molestiis ab aliquo fatigari permittas, summopere providens ut tam erga regem quam erga omnes alios, prout necessarium fuerit, consilium et auxilium per omnia praebeas, et ita eos vice nostra studeas confortare, ut et ipsi de sua quiete et libertate congaudeant, et nos sollicitudini tuae pleniores gratias referre possimus.